越問 舟楫
作者：孫因
朝代：宋

paragraphs: 越人生長澤國兮，其操舟也若神。
有習流之二千兮，以沼吳而策勳。
尋笠澤以潛涉兮，北渡淮而會盟。
擅航烏之長技兮，水犀爲之逡巡。
浮海救東甌兮，有握節之嚴助。
治船習水戰兮，榮衣錦於買臣。
渡浙江而誓衆兮，會稽之內史。
率水棹以拒戰兮，凌江之將軍。
坐大船若山兮，公苗山陰之傑。
汎波襲番禺兮，季高永興之人。
想萬艘之竝進兮，紛青龍與赤雀。
風帆儵忽千里兮，駕巨浪如飛雲。
今競渡其遺俗兮，習便駊以捷疾。
觀者動心駭目兮，相雜襲如魚鱗。
客曰盛哉舟楫兮，他郡孰加於越。
然同濟或不同心兮，請置此而新其說。